Schlosár, Rastislav, poslanec NR SR (2021-11-11):
Zhrniem to teda takto. Ešte v júli ste dali zo zákona právo prevádzkovateľom zariadení, teda napríklad rôznym obchodom, reštaurácií, hotelov alebo aj kostolov, a organizátorom hromadných podujatí, teda dali ste im právo, aby v čiernych okresoch, to sú tie, ktoré takto označil hlavný hygienik podľa, po tej svojej omaľovánke, ako ju ľudia ľudovo nazývajú, dali ste im právo, aby do svojich prevádzok a na svoje podujatia nepustili nikoho, kto nie je zaočkovaný. Teda aby mali možnosť diskriminovať nezaočkovaných. A v iných okresoch aj netestovaných. No keďže mnohí majitelia podnikov nemajú také totalitné zmýšľanie ako vy, a preto nechceli svojich zákazníkov ani šikanovať, ani vyhadzovať, zvlášť ak práve vďaka nim majú svoje živobytie, tak ste sa rozhodli, že im to najnovšie aj prikážete. Alebo inak povedané, už nebudú mať len právo svojich zákazníkov šikanovať, už budú mať rovno povinnosť ich šikanovať, obmedzovať a vyhadzovať zo svojich prevádzok. A pre prípad, že by tak nespravili, tak im dáte likvidačnú pokutu až do výšky 12-tisíc eur, v prípade opakovaného porušovania dokonca až dvojnásobok, ak by ani to nezabralo, tak ich podniky a prevádzky jednoducho na mesiac zavriete. Čo na tom, že vďaka tomuto vášmu zákonu tí podnikatelia, ktorí ešte nestratili zmysel pre slobodu, pre spravodlivosť a pre právny štát, prídu o živobytie? Čo na tom, že ich ženy, z ich žien, detí a z celých rodín urobíte chudobu? Hlavne, že splníte úlohu prinútiť čo najviac ľudí do očkovania. Pretože takto, pán minister, vy aj celá vaša vláda uvažuje. Ale aby sme nezostali len pri rodinách zrazených na kolená a privedených na mizinu len preto, že sa nechcú podvoliť týmto vašim totalitným opatreniam, uvediem aj iný príklad. Predstavte si, že sa nájde farár, ktorý aj v čiernom okrese umožní vstup do kostola všetkým veriacim bez rozdielu, teda aj tým, ktorí sa nedali zaočkovať. Jednoducho preto, že tu máme podľa ústavy slobodu náboženského vyznania, a hlavne preto, že stále platí, minimálne u kresťanov, to biblické, že Boha treba poslúchať viacej ako ľudí. Čo urobíte potom? Podľa tohto vášho zákona príde akýsi úradníček z Úradu verejného zdravotníctva do tohto kostola a na mesiac ho zavrie. A ešte dá aj tej neposlušnej farnosti pokutu. Ak tomuto, pán minister, hovoríte demokracia, tak potom ste sa ako minister asi učili od tých najväčších diktátorov v histórii, ktorí, ako ináč, rovnako ako vy vždy hlásali, že im ide len o ľudí a že ich totalitný režim je vlastne tou najvyspelejšou demokraciou. Aby ale toho nebolo málo, tak navrhujete, aby aj zamestnávatelia mohli diskriminovať svojich neočkovaných zamestnancov, ktorí ak očkovanie bude, budú naďalej odmietať a nebudú sa chcieť aj neustále testovať, nebudú môcť pracovať a zarábať peniaze. A vôbec by som sa nečudoval, keby ste o mesiac prišli s ďalším návrhom zákona, kde urobíte túto diskrimináciu zo strany zamestnávateľov povinnou. Ale ani toto vám ešte nestačí, vy chcete ešte viac pritiahnuť putá na rukách tejto slovenskej spoločnosti, putá na rukách tých, čo sa tejto vašej totalite ešte stále vzpierajú. Najnovšie totiž chcete dokonca pokutovať každého, kto hrubo urazí tých vašich zdravotníkov, tých vašich tzv. odborníkov, a to, citujem, „či už verbálne, gestom, grafickým zobrazením, alebo iným spôsobom“. Samozrejme, ako sme už poučení z praxe, tak pod hrubú urážku schováte akúkoľvek tvrdšiu, hoci aj oprávnenú a na podložených faktoch a argumentoch založenú kritiku zdravotníkov, ktorí len slúžia tomuto vášmu prehnitému systému. A naopak, ak niekto bude hrubo znevažovať tých zdravotníkov, ktorí nie sú na vašej strane, ktorí majú na to aj toto koronašialenstvo iný názor, tak to už, samozrejme, priestupkom v praxi nebude. Teraz chcete zavrieť ústa kritikom vašich zdravotníkov a vašich odborníkov a zajtra budete chcieť čo? Zavrieť ústa aj každému, kto si dovolí kritizovať vás osobne a vašu vládu? Hovoríte, že tieto vaše opatrenia, že toto vaše vynucovanie očkovania je boj proti covidu a že je to nevyhnutné a že bez toho by pomaly celé Slovensko na covid vymrelo. Ale fakt je taký, že tieto vaše opatrenia, ktoré sú, tu už viac ako rok zavádzate, nikam nevedú, ale, skôr naopak, škodia. A nie je to len nejaká prázdna fráza, lebo budem celkom konkrétny a budem vychádzať z oficiálnych čísiel. Kým v Bielorusku, kde sa takmer žiadne podobné opatrenia ako u nás neprijali a kde je zaočkovaných menej ako tretina obyvateľov, mali za posledné obdobie prírastok infikovaných na úrovni 51 prípadov na stotisíc obyvateľov a u nás je to 120, teda dvakrát viac, a to pritom máme zaočkovanú skoro polovicu obyvateľov a mnohé prísne opatrenia. A pôjdem ešte ďalej. Porovnajme si Bielorusko, kde je zaočkovaných len 29 % obyvateľov, a Portugalsko, kde je zaočkovaných, naopak, 89 % obyvateľov, teda najviac v rámci celej Európy. V Bielorusku majú skoro dvakrát menší počet prípadov covidu ako v takmer kompletne zaočkovanom Portugalsku a trojnásobný, trojnásobne menší počet úmrtí, čo samo osebe dokazuje, že očkovanie nie je žiadna záchrana, nie je to žiadna spása, tak ako to verejne prezentujete. Naopak, očkovanie, ktoré takýmto nehanebným spôsobom vynucujete, je obrovské riziko, či už to chcete priznať, alebo nie. A nehovorím to ja, nehovoria to moji kolegovia, nehovorí to nejaký dedinský lekár, hovorí to dokonca aj nositeľ Nobelovej ceny za medicínu, virológ Francúzskej akadémie vied Luc Montagnier. Bol to on, kto sa obrátil spolu s mnohými ďalšími európskymi lekármi, vedcami a právnikmi dokonca na Medzinárodný trestný tribunál v Haagu, aby prešetrili, či očkovanie proti ochoreniu COVID-19 je, alebo nie je zločinom proti ľudskosti. Bol to on, ktorý nazval hromadné očkovanie proti koronavírusu za nepredstaviteľné a za historický omyl, ktorý vytvára varianty a vedie k úmrtiam z ochorenia. O tomto odborníkovi a špičkovom vedcovi ale mlčíte, lebo jednoducho nezapadá do vášho starostlivo pestovaného obrazu o výhodnosti očkovania. Rovnako ako mlčíte aj o tom, že podľa oficiálnej štatistiky len v Spojených štátoch zomrelo za necelý rok na očkovanie proti covidu dvojnásobne viac ľudí ako na všetky ostatné očkovania za posledných tridsať rokov dohromady. Odvolávate sa tuná na tzv. konzílium odborníkov, ale prečo nezverejníte ich mená, životopisy, práce, výsledky v praxi, aby ľudia vedeli, či sú to naozaj takí odborníci, za akých ich vyhlasujete? Pre vás je odborník každý, kto hlása, čo chcete počuť. Ale každý, kto má iný názor, ten je šarlatán. Tak ako ste za šarlatána urobili dokonca aj doktora Lakotu z Virologického ústavu Slovenskej akadémie vied, pretože si dovolil povedať, že vakcíny sú rýchlo kvasené, pretože ich vyvíjali a testovali iba niekoľko mesiacov a že život človeka je príliš vzácny na to, aby sa vyplytval na bohapustý experiment. Toho do žiadneho konzília odborníkov nedáte, lebo tento sa vám jednoducho nehodí. Toto je v skratke vaša politika, pán minister, politika vašej vlády postavená na lži, postavená na potláčaní slobody, postavená na totalite, ale verte tomu, že jedného dňa sa za to raz budete aj pred Bohom, aj pred národom zodpovedať.